
Здравейте! От години семейството над нас създават проблеми на целия вход с непрестанни кавги, силна музика и агресивно поведение. Освен множеството сигнали към полицията други мерки не са предприемани или поне не по наше знание, тъй като апартамента не е използван от известно време. Сега вече искам да се заема със случая и да намеря начин легално да се справя с проблема. 


Въпросът ми е има ли начин в следствие на събрана подписка от всички останали съседи , въпросното семейство да бъдат изгонени от блока? Постижимо ли е изобщо това, защото ми се струва малко нереално някой да бъде изселен от собствения си дом особено в държава като нашата. Какви са стъпките, които трябва да предприема и бавен ли е процесът?


Благодаря предварително!


 

Можем ли да изгоним съсед от жилищен блок?
==========================================

 

Здравейте, Елица,


в Закона за собствеността е уреден режимът за изваждане от сграда – етажна собственост на етажен собственик. 


“Чл. 45. Собственикът на етаж или на част от етаж се изважда от сградата по решение на общото събрание за срок до три години:


б) (изм. – ДВ, бр. 33 от 1996 г.) ако систематически нарушава правилника или решенията на общото събрание за вътрешния ред в сградата или добрите нрави.  

Общото събрание може да вземе решение за изваждане само след като собственикът е бил предупреден писмено от управителя, че ще бъде изваден от имота и ако и след това предупреждение не е прекратил нарушението.


Чл. 46. (Изм. – ДВ, бр. 59 от 2007 г., в сила от 01.03.2008 г., изм. – ДВ, бр. 6 от 2009 г., в сила от 01.05.2009 г.) Собственикът може да иска от районния съд отмяна на решението на общото събрание за изваждането по реда, установен в отделен закон.  

Въз основа на влязлото в сила решение на общото събрание по чл. 45 управителят или председателят на управителния съвет може да поиска издаване на заповед за изпълнение по чл. 410, ал. 1 от Гражданския процесуален кодекс.”


Предвид горното, на първо място следва да има писмено предупреждение от управителя до собственика за изваждане от сградата и ако положението не се промени – да се пристъпи към свикване на общо събрание на етажната собственост с дневен ред – изваждане на съответния собственик от сградата.


Поздрави,  

адв. Николина Митова  

0898 303092


